Nóg ŉ hou vir WoolworthsWoolworths is opdrag gegee om die verpakking van hul toebroodjieham te verander. (Foto: www.woolworths.co.za) Woolworths Suid-Afrika is vir die derde keer in net ŉ paar weke met rooi gesigte gelaat nadat die advertensiebeheerraad (ARB) vandeesweek beslis het die verpakking van sy toebroodjieham is misleidend en moet verander word. Jean Naude, ŉ verbruiker, het ŉ klag by die ARB ingedien oor Woolworths se ham waarop daar ŉ stempel aangebring is wat dié produk beskryf as “South Africa 100% Pork”. Naude het aangevoer Woolworths probeer voorgee die inhoud van die pakkie is 100% vark, terwyl die bestanddelelys aandui dat die ham slegs uit 70% vark bestaan. Woolworths voer egter aan dat dié stempel bloot ten doel het om aan te dui dat 100% van die vark wat in die produk gebruik word Suid-Afrikaanse vark is. Die ARB het egter nie hiermee saamgestem nie en meen die stempel kan klante mislei om te dink dat die produk uit 100% vark bestaan. Die raad wys in sy beslissing spesifiek daarop dat die pakkie nie aandui dit is “100% South African Pork” nie, maar dat daar bloot staan “South Africa”. Die ARB het beklemtoon dat Woolworths nie oortree deur net 70% vark in sy toebroodjieham te gebruik nie, maar dat die verpakking wel misleidend is. Die winkelgroep is opdrag gegee om die advertensie van die produk met sy huidige verpakking onmiddellik te staak en die verpakking van die produk binne drie maande te verander. Woolworths se Valentynsdagbemarkingsveldtog wat talle warm onder die kraag gehad het. (Foto: Twitter) Net enkele weke gelede het Woolworths ook ŉ Valentynsdagbemarkingsveldtog gekanselleer nadat sosialemediagebruikers daarteen uitgevaar het en dit as stereotipering en seksisme bestempel het. Die veldtog het ŉ lys goed genoem wat mans en vroue “tipies verkeerd doen in verhoudings” soos “hy maak planne sonder om jou te sê, hy ken nie die titel van julle liedjie nie”, en “sy bestel slaai en steel dan jou skyfies, sy gebruik jou skeermes om haar beenhare mee te skeer”. Die lyste eindig dan onderskeidelik met die woorde “Sy is die lig van jou lewe” en “Hy is die man van jou drome”. Woolworths het gesê die bemarkingsveldtog is tong-in-die-kies bedoel en was nie ŉ poging om geslagstereotipering toe te pas nie. Dit kom nadat Woolworths verlede maand in die spervuur was nadat hy daarvan beskuldig is dat hy die ontwerp van Ubuntu Baba se bababuidel gesteel het. Die herrie het daartoe gelei dat die bababuidel aan Woolworths se rakke onttrek is. Woolworths het sedertdien besluit om al die bababuidels wat onttrek is onder minderbevoorregte gemeenskappe te versprei en om die winste van die bababuidels wat reeds verkoop is te verdeel tussen Ubuntu Baba en ŉ instansie wat klein- en mediumgrootte sakeondernemings ondersteun.